A tebourbai csata a második világháború egyik ütközete volt a tunéziai Tebourba közelében, brit–amerikai és német csapatok között 1942. november 25. és december 10. között, a november 8-i Torch hadművelet után. Az ütközet az utólag „futás Tuniszért” elnevezésű tunéziai hadjárat részét képezte. A szövetséges csapatok a bizertai és tuniszi kikötők feletti ellenőrzést akarták mielőbb elérni, hogy a tengelyhatalmi csapatok utánpótlási lehetőségeit meg tudják szüntetni. A tengelycsapatok csapatmegerősítéseinek fő kirakodóhelyeként számon tartott tuniszi kikötőben ebben az időszakban rakodták ki többek között a németek új nehézharckocsi-típusát, a Tigert, a tebourbai ütközet volt a típus első éles bevetése a hadszíntéren. A négy kirakodott járművet az "501. nehézpáncélos osztály (schwere Panzer Abteilung 501)" alkalmazta.